SKRIFTLIG FORESPØRGSEL E-1618/00

af Gianfranco Dell'Alba (TDI) til Kommissionen

(29. maj 2000)

Om: Hvem spekulerer med Malpensa 2000?

Den nye internationale lufthavn Malpensa er af Det Europæiske Råd i Essen udpeget som strategisk for udviklingen af infrastrukturerne i Europa og godkendt til at modtage en betydelig medfinansiering fra EU. Samtidig har der i mere end tre år været ført endeløse forhandlinger mellem den italienske regering og Kommissionen, som virker mere og mere abstrakte og uforståelige. Disse vedvarende diskussioner og de deraf følgende forsinkelser bevirker store økonomiske omkostninger for Norditalien og for områdets udviklingsperspektiver.

Trods de meget alvorlige uoverensstemmelser mellem det selskab, der er ansvarlig for driften af Milanos lufthavn, og British Airways, har man ønsket at udpege et engelsk selskab til at udarbejde en udtalelse om Malpensa 2000's funktion sammen med en vurdering af de miljømæssige virkninger.

Samtidig har kommissær Neil Kinnocks tidligere kabinetchef, som var ansvarlig for EU's forhandlinger på transportområdet, ret taktløst overtaget en ledende post i British Airways, som er et af de selskaber, der er mest fjendtligt stemt over for Malpensa 2000.

Det tyske luftfartselskab Lufthansa har været indædt modstander af, at Norditaliens eller om man vil Sydeuropas nye trafikknudepunkt blev fuldt operativt. Det har ligefrem forsøgt at udløse et sandt bombardement af fly over Milanos gamle lufthavn Linate.

Mener Kommissionen ikke på den baggrund, at det er nødvendigt én gang for alle at nå til enighed om vilkårene i aftalerne med den italienske stat og påse, at de bliver overholdt?

Mener Kommissionen ikke, at yderligere abstrakte og uklare initiativer fra EU's side vil ende med at give næring til et klima af giftige mistanker om eksistensen af en engelsk-tysk akse med forgreninger i Bruxelles, som ønsker, at Malpensa 2000-projektet skal lide skibbrud?

Svar afgivet på Kommissionens vegne af Loyola de Palacio

(28. september 2000)

Kommissionen erindrer det ærede medlem om, at den har medfinansieret Milanos Malpensa-lufthavn. Kommissionen er derfor interesseret i, at Malpensa etableres som planlagt og med en reel mulighed for yderligere udvikling. De regler, som de italienske myndigheder fastsætter i forbindelse med denne etablering, skal dog være i overensstemmelse med fællesskabslovgivningen, og det var grunden til, at

Kommissionen med beslutning 1998/710/EF(1) af 16. september 1998 tog afstand fra de oprindelige regler for trafikfordelingen. De tilgrundliggende problemer er ikke abstrakte og uforståelige, men klart angivet i beslutningen, som er offentliggjort i De Europæiske Fællesskabers Tidende. Siden da, er der kommet nogle miljøovervejelser til, og de italienske myndigheder iværksatte foranstaltninger ved et dekret fra Statsminister D'Alema af 13. december 1999. Foranstaltningerne trådte formelt i kraft den 26. marts 2000, og der er iværksat en afprøvningsfase frem til 26. juni 2000.

Den usikre situation, som foranstaltningerne resulterede i, sammmen med de nye regler for trafikfordelingen mellem Milanos to lufthavne, Linate og Malpensa, som blev vedtaget ved dekret af 3. marts 2000, har medført, at Kommissionen har modtaget en række klager fra 12 store luftfartsselskaber.

For at kunne vurdere, om foranstaltningerne var i overensstemmelse med fællesskabslovgivningen var der brug for en tilbundsgående analyse, udført af en uafhængig sagkyndig, af Malpensas faktiske nuværende og fremtidige kapacitet under hensyntagen til begrænsninger på grund af gældende miljøforanstaltninger. Denne sagkyndige såvel som tidligere eksterne sagkyndige, der har arbejdet med Malpensa-sagen, blev valgt af Kommissionen efter en transparent, uvildig og ikke-diskrimerende udbudsprocedure på fællesskabsniveau. Resultaterne af undersøgelsen forelå i august, hvilket gav Kommissionen mulighed for at indtage en velbegrundet holdning til de nye italienske regler.

For så vidt angår Andrew Cahn, som tidligere var kabinetschef for kommissær Neil Kinnock, og hans videre karriere uden for Kommissionen, har Kommissionen allerede besvaret skriftlig forespørgsel E-1664/00 fra det ærede medlem til Kommissionen, hvoraf det fremgår, at efter meget grundig gennemgang af Andrew Cahn's nye stilling, har han fået formel tilladelse til at tiltræde den. Kommissær Kinnock har desuden den 3. maj 2000 givet det ærede medlem de nuværende ordninger for udnævnelse af permanente og midlertidige tjenestemænd uden for Kommissionen og bekræftede, at Andrew Cahns tiltræden i sin nye stilling er i overensstemmelse med de gældende regler.

(1) EFT L 337 af 12.12.1998.